Komisijas ziņojums Padomei un Eiropas Parlamentam - Honkonga – 2008. gada ziņojums /* COM/2009/0099 galīgā redakcija */





[pic] | EIROPAS KOPIENU KOMISIJA | Briselē, 10.3.2009 COM(2009) 99 galīgā redakcija KOMISIJAS ZIŅOJUMS PADOMEI UN EIROPAS PARLAMENTAM HONKONGA – 2008. GADA ZIŅOJUMS Honkongas īpašās pārvaldes apgabals – 2008. gada ziņojums Kopsavilkums 11 gadus pēc Honkongas nodošanas Ķīnas valdījumā principa „viena valsts, divas sistēmas” īstenošana joprojām ir apmierinoša – ir saglabāts Honkongas dzīvesveids, tiesiskums un pamatbrīvības. Pateicoties abu pušu pragmatiskai pieejai, 2008. gadā sadarbība ar ES attīstījās labi, ES uzņēmējdarbības informācijas programma ( EU Business Information Program ) šo sadarbību pastiprināja vēl vairāk. Pēc lejupslīdes 1990. gadu beigās Honkongas ekonomikas stāvoklis uzlabojās, jo īpaši pateicoties Ķīnas sniegtajam atbalstam vietējai tūrisma nozarei un Honkongai piešķirtajai priviliģētajai pieejai kontinentālās Ķīnas tirgiem. Pašlaik ekonomiku ievērojami ietekmē pasaules finanšu krīze, kas ļoti smagi ir skārusi pakalpojumu nozari. Joprojām bažas rada reformu gaita, gatavojoties vispārējo vēlēšanu ieviešanai, lai 2017. gadā ievēlētu galveno amatpersonu ( Chief Executive ) un 2020. gadā – likumdevējus. Ievads Tūlīt pēc Honkongas nodošanas Ķīnas valdījumā 1997. gadā Komisija savā paziņojumā apņēmās izstrādāt gada ziņojumus par notikumiem Honkongas īpašās pārvaldes apgabalā. Šis ir vienpadsmitais šāda veida ziņojums. Ir pagājuši 11 gadi, kopš Honkonga kļuva par Ķīnas Tautas Republikas īpašās pārvaldes apgabalu (ĪPA), pamatojoties uz principu „viena valsts, divas sistēmas”, kas ir noteikts Ķīnas un Lielbritānijas deklarācijā un Honkongas Pamatlikumā. Pamatlikums, kas stājās spēkā 1997. gada 1. jūlijā, nodrošina, ka Honkongas tirgus ekonomikas sistēma, uzņēmējdarbības vide un tiesiskuma, pamattiesību un pamatbrīvību aizsardzība paliek nemainīgas turpmākos 50 gadus. Šis princips šajos 11 gados darbojās labi. Honkonga ir nozīmīga Eiropas Savienības partnere, un tām ir kopīgas vērtības un intereses ekonomikas, tirdzniecības, reglamentējošajā, sociālajā un kultūras jomā. Eiropas Savienības un Honkongas attiecības turpināja attīstīties šajās jomās kopš 1997. gada. Pēdējā gada laikā ES un Honkongas attiecības ir paplašinājušās, un sadarbība ir uzsākta jaunās jomās, piemēram, vide, aviācija, konkurence un izglītība. Eiropas Savienība ir ļoti ieinteresēta, lai Honkongas iedzīvotāji arī turpmāk baudītu autonomiju un savas tiesības, un atbalsta pasākumus, kas veicina drīzu un būtisku virzību uz vispārējām vēlēšanām, kā paredzēts Pamatlikumā. Notikumi ekonomikā Honkonga, kurai ir atvērta ekonomika un kas ir starptautisks finanšu centrs, ir arvien vairāk integrējusies kontinentālās Ķīnas ekonomikā un tādējādi kļuvusi atkarīga no Ķīnas eksporta uz ASV un ES tirgiem. Tā rezultātā Honkonga nespēja izvairīties no pasaules finanšu un ekonomikas krīzes sekām. Honkongas ekonomikas izaugsme 2008. gadā strauji samazinājās, tomēr gada pirmajā pusē tā spēja saglabāt labu izaugsmes tempu – apmēram 5,7 %. Ar to bija saistītas spēcīgas svārstības Honkongas vērtspapīru tirgū. Gada beigās inflācijas spiediens samazinājās, novembrī patēriņa cenu indekss saruka līdz 3,1 % (no vairāk nekā 6 % 2008. gada vidū). Fiskālās rezerves ir joprojām lielas un ļāva valdībai ieviest jaunus fiskālo stimulu pasākumus krīzes pārvarēšanai. Kā savā politikas uzrunā oktobrī uzsvēra galvenā amatpersona Donald Tsang , Honkongas uzdevumi ir pielāgoties sarežģītajai ārējai finanšu videi un pastiprināt Honkongas kā starptautiska finanšu centra nozīmi. Honkonga reaģēja uz finanšu krīzi ar pasākumiem, kuru mērķis ir pastiprināt tiesisko regulējumu, piešķirt likviditāti finanšu sistēmai un garantēt visus noguldījumus bankās. Tomēr stingrāku kreditēšanas noteikumu rezultātā ir palielinājušās grūtības daudziem uzņēmumiem ar lielu aizņemto līdzekļu īpatsvaru, jo īpaši tas attiecas uz maziem un vidējiem uzņēmumiem (MVU) un pārrobežu uzņēmumiem Pērļu upes deltā, kur darbības apstākļi ir sarežģījušies pieaugošo ražošanas izmaksu un vājāka ārējā pieprasījuma dēļ. Šo uzņēmumu atbalstam Honkongas ĪPA valdība ir izstrādājusi finansēšanas shēmas. Honkongas ĪPA valdība ir noteikusi četras ekonomikas nozares, kas ir īpaši neaizsargātas pret pasaules finanšu krīzi – finanšu pakalpojumi, tirdzniecība un loģistika, tūrisms un ar patēriņu saistīti pakalpojumi, kā arī nekustamais īpašums un celtniecība. Ekonomikas problēmām veltīta darba grupa, kuru vada galvenā amatpersona, apzinās īpašus risinājumus, lai valdība un uzņēmēju aprindas varētu atrisināt šīs problēmas. Tomēr, finanšu krīzes sekām turpinot pastiprināties, ir vērojami uzņēmumu racionalizācijas un liela mēroga darbinieku atlaišanas procesi, kā rezultātā bezdarbs kļūs par vienu no lielākajām Honkongas problēmām. Ministru prezidents Wen Jiabao 2008. gada oktobrī apstiprināja, ka Ķīna palīdzēs Honkongai pārvarēt pasaules finanšu krīzi, un sīki noteica atbalsta pasākumu virzienu – sadarbība ar Honkongas finanšu uzraudzības iestādēm ārkārtas rīcības plānu jomā, infrastruktūras projektu paātrināta īstenošana, piemēram, tilta starp Honkongu, Makao un Zhuhai celtniecība, individuālo ceļotāju shēmas paplašināšana, atbalsts maziem un vidējiem uzņēmumiem un regulāru pārtikas piegāžu nodrošināšana, lai mazinātu inflāciju. Saistībā ar cilvēku, zināšanu, pakalpojumu un resursu plūsmām Honkonga turpinās ciešu integrāciju ar kontinentālo Ķīnu, jo īpaši uz „Ciešāku ekonomisko partnerattiecību nolīguma” ( CEPA ) pamata. Honkonga un kontinentālā Ķīna 2003. gadā parakstīja sava pirmā brīvās tirdzniecības nolīguma ( CEPA I ) galveno dokumentu. Pēc piecām papildinājumu kārtām CEPA pēc savas būtības ir kļuvis par „PTO plus” tirdzniecības nolīgumu par pakalpojumu liberalizāciju. ES pakalpojumu sniedzēji, kas atrodas Honkongā, gūst labumu no priviliģētās piekļuves kontinentālās Ķīnas tirgum. Honkongā 2008. gada vidū bija reģistrēti 1232 uzņēmumi, kas sniedz pakalpojumus saskaņā ar CEPA , no tiem 144 bija ES uzņēmumi, kas atrodas Honkongā. Monetārajā jomā Honkonga atkārtoti pauda, ka tā vēlas saglabāt kopš 25 gadiem spēkā esošo piesaisti ASV dolāram. Jāatzīmē arī tas, ka to saimniecisko darījumu attīstība, kas Honkongā norisinās, izmantojot renminbi, tiks vēl vairāk paplašināta, apgūstot kontinentālās Ķīnas atbalstu, ko Honkonga saņem finanšu un ekonomikas krīzes pārvarēšanai. Honkonga arī turpmāk būs „izmēģinājumu vieta”, lai īstenotu eksperimentālus projektus renminbi liberalizācijai. ES un Honkongas sadarbība Eiropas Savienības un Honkongas attiecības kopš 1997. gada ir turpinājušas paplašināties uz kopējo interešu un problēmu pamata. Honkonga ir stratēģiska Eiropas Savienības tirdzniecības un ieguldījumu partnere un ES un Ķīnas starpniecības platforma tirdzniecības un ieguldījumu jomā. Starp ES un Honkongu norisinās ievērojama un lietišķa divpusēja sadarbība, kas 2008. gadā pastiprinājās jaunās kopēju interešu jomās. Eiropas Savienība 2007. gadā bija Honkongas otrā lielākā tirdzniecības partnere, atpaliekot tikai no kontinentālās Ķīnas. No otras puses, Honkonga Eiropas Savienībai bija 15. lielākais eksporta tirgus 2007. gadā. Kopējais divpusējās tirdzniecības apjoms starp ES un Honkongu 2007. gadā sasniedza 31,5 miljardus euro un 2008. gada pirmajos deviņos mēnešos palielinājās par 3,9 % līdz 35,4 miljardiem euro. Tā kā Eiropas uzņēmumi arvien biežāk sadarbojas ar Ķīnu tiešā veidā, ir samazinājusies caur Honkongu veiktās tirdzniecības relatīvā nozīme. Caur Honkongu veiktās tirdzniecības starp ES un Ķīnu procentuālā daļa ir pastāvīgi samazinājusies – no vienas trešdaļas 2002. gadā līdz apmēram 13 % 2008. gada pirmajos astoņos mēnešos. Saskaņā ar jaunāko pieejamo informāciju Eiropas Savienība 2006. gadā bija lielākā ārvalstu ieguldītāja Honkongā, krietni apsteidzot ASV un Japānu un neskaitot kontinentālo Ķīnu un Britu Virdžīnu salas. No otras puses, Honkonga bija svarīgākais Eiropas Savienības tiešo ieguldījumu galamērķis Āzijā. Honkongas ieguldījumi Eiropā ir pastāvīgi palielinājušies, padarot Honkongu par otro lielāko ārvalstu tiešo ieguldījumu avotu Āzijā pēc Japānas. Honkonga ir piesaistījusi daudzus Eiropas pilsoņus, kuri dzīvo un strādā apgabalā – 2008. gada jūnijā to skaits bija 31 000 (oficiālie Honkongas Imigrācijas dienesta skaitļi). Tā ir lielākā ES pilsoņu koncentrācija Āzijā, un tādējādi joprojām ir motivējošs faktors, lai Eiropas Savienība iesaistītos Honkongā. ES saimnieciskā klātbūtne Honkongā turpina palielināties un aptver daudzas un dažādas nozares, jo īpaši finanšu un uzņēmējdarbības pakalpojumus, tirdzniecību, mazumtirdzniecību un transportu. Ārpus Honkongas esošos mātes uzņēmumus 2008. gada jūnijā Honkongā pārstāvēja 1298 reģionālās filiāles un 2584 reģionālie biroji. ES uzņēmumi joprojām ir lielākie ieguldītāji apgabalā, tos pārstāv 1142 reģionālās filiāles un reģionālie biroji, kas atrodas Honkongā. Eiropas Komisijas paziņojums „Eiropas Savienība, Honkonga un Makao: sadarbības iespējas 2007.–2013. gadā” arī turpmāk būs noteicošais politikas pamats Eiropas Savienības attiecībām ar Honkongu. Šajā paziņojumā ir noteikti vairāki stimulējoši mērķi, lai veicinātu ES un Honkongas attiecības, padziļinot un paplašinot sadarbību septiņās nozīmīgākajās jomās: tirdzniecība un muita, finanses, cilvēku savstarpējās saites, transports, vide, veselības aprūpe un pārtikas nekaitīgums. Saskaņoto politisko un reglamentējošo sadarbības pasākumu īstenošana šajās septiņās jomās tagad ir vēl vairāk jāpastiprina, izmantojot nesen uzsākto „Eiropas Savienības uzņēmējdarbības informācijas programmu” Honkongai un Makao ( EUBIP ), kurā būs iekļauta tematisku pasākumu programma laikposmam līdz 2011. gadam. EUBIP kalpos kā līdzeklis, lai veicinātu labāku izpratni un apmainītos ar zināšanām starp Honkongu un Eiropas Savienību, un tajā paredzēti dažādi divpusējas sadarbības pasākumi tādās jomās kā, piemēram, tirdzniecība un ieguldījumi, finanšu pakalpojumi, transports un loģistika, vide, veselības aprūpe, pārtikas un preču nekaitīgums. 2008. gada augustā tika publicēts uzaicinājums iesniegt priekšlikumus, un līgumu noslēdza ar konsorciju, kuru veido Eiropas Tirdzniecības palāta Honkongā, Makao Tirdzniecības un ieguldījumu veicināšanas institūts un Eiropas Pētījumu institūts Makao. Paredzams, ka EUBIP programmu pilnībā īstenos 2009. gada sākumā. Otrais strukturētais dialogs starp ES un Honkongu norisinājās Briselē 11. decembrī, veicinot dialogu un divpusējo sadarbību šādās jomās: tirdzniecība, standarti, intelektuālā īpašuma aizsardzība, ieguldījumi, muita, konkurence, pārtikas nekaitīgums, aviācija, vide, izglītība un kultūra. Pētniecība ir iespējamās sadarbības joma, un organizācijas no Honkongas var piedalīties Septītās pamatprogrammas IKT sadaļā. Strukturētais dialogs ir kļuvis par efektīvu augsta līmeņa platformu abu pušu amatpersonām, lai apspriestu jautājumus, kas skar kopīgas intereses. Šā gada sanāksmē pasaules finanšu krīzei tika veltītas nozīmīgas diskusijas, un abas puses apsveica savu valdību reakciju. Abas puses vienojās pastiprināt divpusējo sadarbību, izmantojot ES uzņēmējdarbības informācijas programmu, Honkongas/Makao semināru kopumu par intelektuālo īpašumu un standartizācijas jautājumiem, kā arī iniciatīvas vides, radošo nozaru un cilvēku savstarpējo sakaru jomā. Vairākas augsta līmeņa divpusējās vizītes 2008. gada laikā veicināja ES un Honkongas attiecību stiprināšanu un stimulēja sadarbības iniciatīvas. Komisārs Kovāčs janvārī apmeklēja Honkongu ar mērķi padziļināt sadarbību muitas jomā un ierosināja uzsākt ievadsarunas ar Honkongas ĪPA valdību par jautājumiem saistībā ar ES direktīvu par uzkrājumu aplikšanu ar nodokļiem. Komisāre Kuneva jūnijā apmeklēja Honkongu, lai saimniecisko aprindu priekšā teiktu uzrunu par ES politiku, kas veltīta preču drošības pārraudzībai pasaulē. Turklāt arī Komisijas ierēdņi vairākkārt apmeklēja Honkongu, lai izpētītu sadarbības iespējas tādās politikas jomās kā, piemēram, vide, ekonomikas jautājumi, informācijas un sakaru tehnoloģija un tirdzniecība. Galvenais sekretārs Henry Tang aprīlī apmeklēja Briseli un tikās ar komisāru Mendelsonu. Viņš aicināja nodibināt ciešākas saites starp Eiropas Savienību un Honkongu. Vide ir viena no svarīgākajām jomām ES un Honkongas sadarbības pastiprināšanai. Komisija atzinīgi novērtē Honkongas ĪPA valdības pieaugušo interesi par klimata pārmaiņām un politikas virzienu, kura mērķis ir ekonomika ar zemu oglekļa dioksīda emisiju līmeni, kā arī to, ka, neraugoties uz pasaules finanšu krīzi, Honkongas apņemšanās vides aizsardzības jomā nav mainījusies. Honkonga uzskata, ka tai ir reģionāla nozīme, jo īpaši saistībā ar ietekmi uz kaimiņu provinci Guangdong , nosakot politikas iniciatīvas, un tā vēlas sadarboties ar kontinentālo Ķīnu, lai uzlabotu gaisa kvalitāti reģionā. Šajā saistībā ES cer pastiprināt sadarbības iniciatīvas ar Honkongu, lai aizsargātu vidi un sadarbotos pasaules klimata pārmaiņu jautājumos. Ar savām finanšu zināšanām, kas ir lielākās Āzijā, savu labi regulēto tirgu un labo strīdu izšķiršanas sistēmu Honkonga ir arī nopietna kandidāte, lai kļūtu par reģionālu platformu tirdzniecībai ar inovatīviem, videi draudzīgiem finanšu produktiem, šajā nolūkā izmantojot, iespējams, ES pieredzi, kas gūta oglekļa emisiju kvotu tirdzniecībā Eiropas emisiju kvotu tirdzniecības sistēmas ( ETS ) ietvaros. Komisija ir arī aktīvi veicinājusi apspriežu procesu Honkongā par konkurences likumu, ko iesniegs Likumdošanas sapulcei 2008.–2009. gada likumdošanas periodā. Komisija atzinīgi novērtē Honkongas valdības saistības ieviest starpnozaru konkurences likumu, kas palīdzēs nodrošināt vienlīdzīgus nosacījumus un pastiprināt Honkongas ilgtermiņa konkurētspēju. Turklāt Komisija atzinīgi vērtē turpmāko apmaiņu un sadarbību šā likuma īstenošanā. Saistībā ar spēcīgajām ES un Honkongas attiecībām aviācijas jomā, tostarp divpusējiem nolīgumiem ar vairumu ES dalībvalstu, Komisija ir ierosinājusi sazināties ar Honkongu jautājumā par horizontālu nolīgumu par gaisa pārvadājumu pakalpojumiem; šāda nolīguma rezultātā pašlaik spēkā esošie divpusējie nolīgumi iegūtu juridisku noteiktību, iekļaujot tajos Kopienas pārvadātāja izraudzīšanas klauzulu. Pēc 2008. gadā notikušajām ES un Honkongas ekspertu sanāksmēm 2009. gada martā ir paredzēta augsta līmeņa tikšanās. Eiropas Savienības piekoptā „tautas diplomātija” Honkongā bija svarīga prioritāte 2008. gadā, lai piešķirtu pievienoto vērtību centieniem, ko ES dalībvalstis īstenoja „tautas diplomātijas” jomā Honkongā. Honkonga ir preses un vārda brīvības centrs šajā reģionā, svarīgs plašsaziņas līdzekļu centrs un vārti uz kontinentālo Ķīnu. Tādēļ Komisija savos centienos lielāko uzmanību ir pievērsusi tam, lai padarītu Eiropas Savienību pamanāmāku Honkongā un sniegtu ātru un aptverošu informāciju par ES tirdzniecības un reglamentējošo politiku, enerģētiku un klimata pārmaiņām, starpkultūru dialogu un ES lomu pasaulē. Politiskie notikumi Atbilstoši saistībām, kuras Komisija 1997. gadā uzņēmās pret Eiropas Parlamentu, Komisija turpināja cieši uzraudzīt Honkongas institucionālo un sabiedrības attīstību 2008. gadā. Viens no šīs attīstības elementiem ir Honkongas demokrātiskā attīstība un Honkongas panākumi ceļā uz vispārējām vēlēšanām, kā noteikts Honkongas īpašās pārvaldes apgabala Pamatlikumā. Pēc Nacionālā tautas kongresa pastāvīgās komitejas 2007. gada 29. decembra lēmuma ĪPA valdība 2008. gada sākumā pauda skaidru apņemšanos savlaicīgi ieviest vispārējas vēlēšanas un izstrādāt konkrētu grafiku, lai galvenās amatpersonas tiešās vēlēšanas varētu notikt 2017. gadā un Likumdošanas sapulces tiešās vēlēšanas 2020. gadā. Eiropas Savienība ir pastāvīgi atbalstījusi drīzu un būtisku virzību uz galīgo mērķi – vispārējām vēlēšanām Honkongā. Tādēļ Eiropas Savienība 24. janvārī pauda vilšanos par to, ka tika izslēgta iespēja ieviest vispārējas vēlēšanas 2012. gadā, kaut arī Honkongas iedzīvotāju lielākā daļa atbalsta drīzu lielākas demokrātijas ieviešanu, kā to atzina Honkongas ĪPA valdība 2007. gada decembrī. Mēs vienmēr esam uzskatījuši, ka drīza virzība uz vispārējām vēlēšanām Honkongā saskaņā ar Pamatlikumu atbilst gan Honkongas, gan Ķīnas interesēm. Tādēļ mēs ceram, ka visas ieinteresētās personas pieliks pūles, lai izstrādātu konkrētus priekšlikumus par plašākām vēlēšanām 2012. gadā (galvenās amatpersonas un Likumdošanas sapulces vēlēšanas); šādas plašākas vēlēšanas veicinās Honkongas virzību uz pilnvērtīgām vispārējām vēlēšanām. ĪPA valdība ir paziņojusi, ka nākamajos četros gados diskusijas galvenā uzmanība būs pievērsta jautājumam par to, kā grozīt vēlēšanu metodes saistībā ar galvenās amatpersonas un Likumdošanas sapulces vēlēšanām 2012. gadā. Galvenā amatpersona Donald Tsang februārī iecēla konstitucionālās attīstības jautājumiem veltītu darba grupu 30 cilvēku sastāvā, lai izvērtētu iespējamos risinājumus 2012. gada vēlēšanu jautājumā. Savā ikgadējā politikas uzrunā 2008. gada 15. oktobrī galvenā amatpersona Donald Tsang atzina, ka Nacionālā tautas kongresa pastāvīgās komitejas noteiktais grafiks vispārējo vēlēšanu ieviešanai bauda plašu sabiedrības atbalstu. Paredzams, ka 2009. gada pirmajā pusē valdība apspriedīsies ar sabiedrību par 2012. gadā paredzēto galvenās amatpersonas un Likumdošanas sapulces locekļu ievēlēšanas metodēm. Likumdošanas sapulces 2008. gada vēlēšanas notika 7. septembrī, un tās profesionāli uzraudzīja vēlēšanu komisija. Likumdošanas sapulcē ir 60 vietas, 30 likumdevējus ievēlē tiešās vēlēšanās uz ģeogrāfisko vēlēšanu apgabalu pamata un 30 padomniekus ievēlē atlasīti, profesionālajā ziņā kompetenti vēlētāji. Tā kā ģeogrāfiskajos vēlēšanu apgabalos bija 142 kandidāti, šajās Likumdošanas sapulces vēlēšanās valdīja vislielākā konkurence Honkongas vēsturē. Ar 13 vietām Likumdošanas sapulcē Demokrātiskā alianse Honkongas uzlabošanai un progresam ( Democratic Alliance for the Betterment and Progress of Hong Kong , DAB ) palika Honkongas lielākā partija šajā Likumdošanas sapulces pilnvaru termiņā. Partijas agrākais priekšsēdētājs Jasper Tsang Yok-sing tika ievēlēts par Likumdošanas sapulces prezidentu. No 60 vietām Likumdošanas sapulcē demokrātiskais spārns ieguva 23 vietas, tādējādi veidojot konstitucionālo izmaiņu gadījumā paredzēto bloķējošo mazākumu. Demokrātiskā spārna īpatsvars ģeogrāfiskajos vēlēšanu apgabalos, kur norisinājās tiešas vēlēšanas, palika nemainīgs – 60 % no vēlētāju balsīm. Tomēr, ņemot vērā vēlēšanu sistēmas īpatnības, valdību atbalstošās partijas saglabāja Likumdošanas sapulcē ievērojamu vairākumu. Vēlēšanas noritēja godīgi un saskaņā ar noteikto kārtību. Vēlēšanu vispārējā norise vēlreiz apliecināja Honkongas iedzīvotāju politisko briedumu un parādīja, ka ir izveidots stingrs pamats ātrai virzībai uz Pamatlikumā minēto galīgo mērķi – vispārējām vēlēšanām. Šis pilnvaru termiņš Likumdošanas sapulcei būs nozīmīgs, jo tā apspriedīs valdības priekšlikumu konstitucionālo izmaiņu jomā, jo īpaši valdības ierosinājumu par vēlēšanu procesa turpmāku, savlaicīgu demokratizāciju līdz 2012. gadam, kam būs nepieciešams divu trešdaļu Likumdošanas sapulces locekļu atbalsts. 2008. gadā tika paplašināta arī valdības ministru atbildības sistēma, proti, saskaņā ar politisko iecelšanas sistēmu galvenā amatpersona iecēla amatā astoņus sekretāra vietniekus un deviņus politiskos palīgus, kuriem ir cieši jāsadarbojas ar valdības ministriju vadītājiem un ierēdņiem un jāpalīdz īstenot valdības politiku. Komisija atzīmē, ka, līdzīgi kā iepriekšējos gados, neatkarīgas tiesas un tiesībaizsardzības iestādes aizstāvēja Pamatlikumā garantētās pamattiesības un pamatbrīvības. Honkongas tiesu iestādes un tiesībaizsardzības dienesti turpina uzrādīt labus rezultātus. Pret administratīviem lēmumiem, kuri 2008. gadā skāra svarīgus konstitucionāla rakstura jautājumus, tika ierosinātas vairākas juridiskās pārskatīšanas lietas. Augstā tiesa decembrī noraidīja procedūru, ko piemēro Imigrācijas dienests, izskatot patvēruma meklētāju sūdzības par spīdzināšanu, jo saskaņā ar šo procedūru sūdzības iesniedzējiem nevienā izskatīšanas posmā nebija atļauts izmantot juridisko palīdzību. Augstā tiesa uzskata, ka šī procedūra ir pretrunā Honkongas starptautiskajām saistībām atbilstoši Apvienoto Nāciju Organizācijas Konvencijai pret spīdzināšanu. Citā juridiskās pārskatīšanas lietā Augstā tiesa noraidīja valdības lēmumu atņemt visiem ieslodzītajiem vēlēšanu tiesības neatkarīgi no viņiem piespriestā sprieduma. Tiesa uzsvēra, ka aizliegums vēlēt ir pretrunā ar konstitucionālajām tiesībām, kas ir garantētas Pamatlikumā un Honkongas Tiesību hartā ( Hong Kong Bill of Rights ). Šo juridiskās pārskatīšanas lietu kontekstā tieslietu valsts sekretārs Wong Yan-lung atzīmēja, ka Honkongas tiesu iestādes ir sniegušas valdībai svarīgus un praktiskus norādījumus jomās, kurās konkrētās tiesību normas, iespējams, nav viennozīmīgas. Tomēr bažas radīja administratīvie lēmumi, ar kuriem ārvalstu pilsoņiem aizliedza ieceļot Honkongā, lai piedalītos olimpiskās lāpas nešanas stafetē maijā, kā arī vēl neizskatītas lietas pret nelicenzētu radiostaciju, kuru vada demokrātijas aizstāvji. Atbildētāji apgalvoja, ka radiostaciju licencēšanas režīms Honkongā ir pretrunā konstitūcijai, jo tas sniedz galvenajai amatpersonai neierobežotu rīcības brīvību, lemjot par licenču piešķiršanu radiostacijām, kā rezultātā vārda brīvība varētu būt ierobežota. Tiesnesis Douglas Yau noraidīja pret atbildētājiem izvirzītās apsūdzības punktus, pamatojot savu spriedumu ar to, ka licencēšanas sistēma pārkāpj Pamatlikuma noteikumus par vārda brīvību. Apelācijas tiesa 12. decembrī šo spriedumu atcēla, tādējādi lemjot par labu Honkongas valdībai. Apelācijas tiesa uzskatīja, ka konstitucionāla rakstura sūdzība pret licencēšanas režīmu neattaisno noziegumu, un nosūtīja lietu tiesnesim atkārtotai izskatīšanai. Komisija atzinīgi novērtē to, ka ir pieņemts likums pret rasu diskrimināciju, ko Likumdošanas sapulce vienbalsīgi pieņēma 10. jūlijā un kas diskrimināciju, uzmākšanos un nomelnošanu rases dēļ pasludina par nelikumīgu, un paplašina Vienlīdzīgu iespēju komisijas kompetenci, iekļaujot tajā diskrimināciju rases dēļ. Šis likums ir svarīgs pasākums, lai Honkongā izveidotu vienlīdzīgāku sabiedrību. Mēs atzinīgi novērtējam arī 2008. gada 6. jūnijā publicētos tiesību aktus par civiltiesību reformu īstenošanu; šo tiesību aktu mērķis ir uzlabot civilprocesa sistēmas izmaksu lietderību un samazināt Honkongā tiesvedības sarežģītību un aizkavēšanu. Paredzams, ka šīs reformas stāsies spēkā 2009. gada aprīlī. Honkonga centīsies saglabāt savu nozīmi kā reģionālais tirdzniecības, pakalpojumu un plašsaziņas līdzekļu centrs. Tas, ka Honkonga augustā ļoti sekmīgi organizēja Olimpisko spēļu jāšanas sacensības un septembrī Paralimpiskās spēles, apstiprināja Honkongas kā svarīgas daudzkultūru sanāksmju vietas Āzijā un unikālas vietas, kur „austrumi sastop rietumus”, reputāciju. Nākotnes perspektīvas Neatliekams uzdevums Honkongas ĪPA valdībai būs samazināt finanšu krīzes ietekmi uz reālo ekonomiku. Ļoti svarīgi uzdevumi Honkongas ĪPA valdības darba kārtībā būs radīt lielākas nodarbinātības iespējas, veicināt vietējo pieprasījumu un atbalstīt mazos un vidējos uzņēmumus, vienlaikus saglabājot Honkongas kā Āzijas starptautiskā finanšu un pakalpojumu centra nozīmi. Savā politikas uzrunā 2009. gadam galvenā amatpersona Donald Tsang sacīja, ka Honkongai jāmēģina „pārvērst finanšu krīzi par iespēju”, un aicināja nostiprināt Honkongas kā starptautiska finanšu centra pozīciju. Līdztekus tam, ka Honkongā ir stabila tiesiskā vide, tiesiskums un labs regulatīvais režīms un ka tai ir finanšu zināšanas, Honkongas kā starptautiska finanšu centra nākotne ir saistīta ar tās arvien plašākiem saimnieciskajiem sakariem ar kontinentālo Ķīnu (īpaši ar Pērļu upes reģionu) un ar Honkongas tradicionālajām saitēm ar Dienvidaustrumāziju. Honkongas nozīme arī turpmāk būs finanšu starpniecībā starp kontinentālo Ķīnu un pārējo pasauli. Šajā ziņojumā minētās Eiropas plašās intereses Honkongā nozīmē, ka Honkonga arī turpmāk būs svarīga Eiropas Savienības partnere Āzijā, ieņemot centrālu vietu ES un kontinentālās Ķīnas attiecībās. Apkopojot iepriekš minēto, Komisija ierosina turpināt efektīvi veidot attiecības ar Honkongas ĪPA valdību, lai pastiprinātu mūsu pragmatisko sadarbību, tādējādi risinot pasaules mēroga problēmas, piemēram, saistībā ar finanšu krīzi, ekonomikas savstarpējo atkarību un vides aizsardzību. Vispārējo centienu ietvaros ar mērķi uzlabot pārredzamību starptautiskajā līmenī, tādējādi reaģējot uz finanšu krīzi, Komisija un ES dalībvalstis atzinīgi vērtē Honkongas ĪPA gatavību izveidot sadarbību ar Eiropas Savienību nodokļu jomā, īstenojot efektīvu informācijas apmaiņu. Vairāk uzmanības jāpievērš cilvēku savstarpējās saskarsmes un apmaiņas pasākumu veicināšanai, tā rezultātā Eiropa un Honkonga labāk iepazīs viena otru un atzīs kultūras daudzveidību, kas ir kopēja gan Honkongai, gan Eiropai. Komisija atzīst, ka kopumā princips „viena valsts, divas sistēmas” ir ticis ievērots un sekmīgi darbojas Honkongas iedzīvotāju labā. Ir svarīgi, ka Honkongas īpašās pārvaldes apgabalam arī nākotnē būs liela autonomija ekonomikas, tirdzniecības, fiskālajos, finanšu un normatīvajos jautājumos. Eiropas Savienība iestājas par turpmāku stabilitāti un labklājību Honkongā. Mēs uzskatām, ka labākais veids, lai to garantētu, ir Honkongas virzība uz vispārēju vēlēšanu sistēmu, kā paredzēts Pamatlikumā. Eiropas Savienībai ir svarīga Honkongas demokrātiskā attīstība.